Guvernul de la Chișinău și Uniunea Europeană va oferi granturi în valoare de 3,3 milioane de lei moldovenești pentru încă 13 antreprenori din Republica Moldova.
În acest sens, administratorii companiilor respective au încheiat miercuri, 22 mai, contracte de finanțare cu Organizația pentru Dezvoltarea Antreprenoriatului (ODA) din cadrul Ministerului Dezvoltării Economice și Digitalizării de la Chișinău.
Agenții economici din Republica Moldova au accesat granturile pentru a dota companiile cu utilaje performante, instalații de valorificare a surselor de energie alternativă, precum și pentru a digitaliza procesul lor de activitate. Granturile sunt obținute prin intermediul Programului Start pentru Tineri, Programului de atragere a remitențelor în economie PARE 1+2, Programul de Transformare Digitală a IMM, precum și prin Programul de Ecologizare a Întreprinderilor Mici și Mijlocii.
Datele Organizației pentru Dezvoltarea Antreprenoriatului arată că, de la începutul acestui an, 205 companii au primit granturi prin diferite programe de sprijin antreprenorial. Valoare totală a acestora este de 93 de milioane de lei moldovenești, dintre care peste 80 de milioane de lei sunt din bugetul de stat.
Programele sunt finanțate de Guvernul Republicii Moldova și Uniunea Europeană, prin intermediul ODA.